Diari Oficial de la Generalitat Valenciana


Sumari del DOGV 6037, del 17-06-2009 (2009/6190)

Judici verbal 1090/07. Notificació de la sentència a Juan José Vias Almenara.
-----------------------------------------------------------------------------

### Dades del document

Número de DOGV
:   6037

Data del DOGV
:   17-06-2009

Secció del DOGV
:   IV. ADMINISTRACIÓ DE JUSTÍCIA

Número del document
:   2009/6190


Data del document
:   07-04-2009

Organisme emissor
:   Jutjat de Primera Instància Número 2 de Benidorm

Tipus de document
:   Edicte

Judici verbal 1090/07. Notificació de la sentència a Juan José Vias Almenara. [2009/6190]  
María Engracia Román Ivorra, secretària del Jutjat de Primera Instància número 2 de Benidorm, done fe i testimoniatge que en el procediment verbal número 1090/2007 s'ha dictat la sentència que literalment és com segueix:  
«Sentència número 001439/2007  
Benidorm, 14 de desembre de 2007.  
Yolanda Grima Garre, jutgessa en substitució del Jutjat de Primera Instància número 2 de Benidorm i partit, ha vist estes actuacions de judici verbal de desnonament per falta de pagament i reclamació de rendes, seguides davant d'este Jutjat amb el número 1090/2007, a instàncies de María Magdalena Gómez López, representada per la procuradora senyora Cortés Claver i defensada per la lletrada senyora Gómez López, contra Juan José Vías Almenara, declarat en situació processal de rebel·lia, i ha dictat esta sentència d'acord amb els següents:  
Antecedents de fet  
Primer. Per torn de repartiment va correspondre a este Jutjat la demanda de judici verbal formulada per la representació de la part actora, en la qual se sol·licitava que, amb els tràmits oportuns previs, es dicte sentència en la qual es declare que pertoca la resolució del contracte del lloguer per falta de pagament de les rendes, i en conseqüència, decrete el desnonament del demandat i l'advertisc del llançament de l'apartament siti a Benidorm, travessia de Sant Miquel, edifici Alameda Centro, 4t, B, i a més condemne el demandat a pagar al demandant la quantitat total de 6.843,00 euros, derivada de les rendes impagades corresponents als mesos de gener a setembre de 2007, més les rendes que es produïsquen fins al desallotjament i posada a disposició per part de l'actora de l'habitatge arrendat, amb imposició de les costes.  
Segon. Mitjançant la interlocutòria de data 31 d'octubre de 2007 es va admetre a tràmit la demanda, atés que esta complia tots els requisits legals; i d'acord amb el que disposa l'article 440.1 de la Llei d'Enjudiciament Civil s'acordava traslladar-ho a la part demandada, citant als litigants d'acord amb les prevencions del dit precepte i concordants, fixant-se com a data del llançament de la part demandada de l'immoble arrendat, d'acord amb les prevencions del dit precepte i concordants, el dia 24 de gener de 2008, a les 10.45 hores, i assenyalant-se per a la celebració de la vista el dia 14 de desembre, a les 12.50 hores.  
Tercer. Arribat el dia del judici, hi va comparéixer la part demandant representada per la procuradora senyora Cortés Claver i defensada per la lletrada senyora Gómez López, i el demandat hi va comparéixer personalment, sense representació ni defensa tècnica, per la qual cosa no se'l va considerar comparegut en la forma adequada i va ser declarat en situació processal de rebel·lia.  
Durant el judici el secretari va transcriure suscintament en l'acta corresponent el desenvolupament d'este, segons consta, que va registrar també en suport videogràfic.  
La part demandant es va afirmar i ratificar en l'escrit de demanda, i va sol·licitar que es rebera el plet a prova i va proposar com a mitjans probatoris la documental, i es va admetre la prova proposada. El lletrat de la part demandant va sol·licitar que s'estimara el desnonament per falta de pagament i la condemna del demandat al pagament de la quantitat reflectida en demanda, a la qual s'haurà de sumar la renda corresponent als mesos d'octubre, novembre i desembre de 2007 a raó de 600,00 euros mensuals, reclamant la quantitat total de 8.643,00 euros, reclamant igualment les rendes que es produïsquen fins que l'actora prenga possessió de l'habitatge.  
Després de practicar la prova, les actuacions van quedar vistes per a la sentència.  
Quart. Que en este procediment s'han observat totes les prescripcions legals.  
Fonaments de dret  
Primer. La part actora exercita en este procediment acció acumulada de desnonament per falta de pagament i reclamació de les rendes degudes. L'actora fonamenta jurídicament la seua demanda en els articles 438.3.3 de la Llei d'Enjudiciament Civil i 27.1 i 2 de la Llei d'Arrendaments Urbans, sol·licitant en l'acte del judici l'estimació del desnonament per falta de pagament de l'apartament siti a Benidorm, travessia de Sant Miquel, edifici Alameda Centro, 4t, B, i reclamant les rendes corresponents als mesos de gener a desembre de 2007, a raó de 600 euros mensuals, reclamant un total de 8.643,00 euros, més les rendes que es produïsquen fins a la presa de possessió de l'apartament arrendat per la demandant, segons va manifestar en l'acte de la vista.  
La part demandada no va comparéixer en la forma adequada a la vista, per la qual cosa va ser declarada en situació processal de rebel·lia.  
Segon. El contracte d'arrendament és aquell contracte en virtut del qual se cedeix un bé durant un temps, a canvi d'un preu o mercé, amb l'obligació principal per a la part arrendatària del pagament de la renda i de les quantitats que s'hi assimilen. D'acord amb tot això, l'article 1569.2 del Codi Civil estableix que l'arrendador podrà desnonar judicialment l'arrendatari per falta de pagament del preu convingut, i disposa l'article 27.2.a de la Llei d'Arrendaments Urbans que l'arrendador podrà resoldre de ple dret el contracte per falta de pagament de la renda o, si pertoca, de qualsevol de les quantitats el pagament de les quals haja assumit l'arrendatari o li corresponga.  
D'acord amb el resultat de la prova practicada, que consisteix en la documental que la part demandada no ha tingut interés a impugnar, per la qual cosa té ple valor a efectes probatoris de conformitat amb el que estableix l'article 326 de la Llei d'Enjudiciament Civil, l'actor i l'arrendador han complit l'obligació de provar l'existència del contracte d'arrendament de data 15 de juny de 2006, relatiu a l'apartament siti a Benidorm, travessia de Sant Miquel, edifici Alameda Centro, 4t, porta B, el desnonament del qual per falta de pagament de les mensualitats detallades en la demanda es reclama, i això faculta a este jutjador a decretar el desnonament de la finca més amunt identificada sense més tràmits, en aplicació del que estableix l'article 440.3 de la Llei d'Enjudiciament Civil, atés que no hi ha comparegut la part demandada, a pesar que consta la seua citació en la forma adequada amb les advertències legals.  
Tercer. Igualment, de la prova practicada, consistent en documental, ha quedat acreditat que la renda pactada pujava a la quantitat de 600,00 euros mensuals, i que la part demandada hauria hagut de pagar des de juny de 2006 fins a setembre de 2007, data d'interposició de la demanda, la quantitat de 9.600,00 euros; no obstant això, únicament ha pagat la quantitat de 2.757,00 euros, per la qual cosa resulta un import degut en la data d'interposició de la demanda de 6.843,00 euros, quantitat a la qual s'hauran de sumar les mensualitats produïdes durant la tramitació d'este procediment i fins a l'execució completa de la sentència, pujant fins ara l'import del deute, inclosos els mesos d'octubre, novembre i desembre de 2007 a la quantitat de 8.643,00 euros, de conformitat amb l'article 220 de la Llei d'Enjudiciament Civil, sense que la part demandada n'haja acreditat el pagament, carrega de la prova que a esta part incumbeix, d'acord amb les regles de distribució de la càrrega probatòria.  
Quart. De conformitat amb el que estableixen els articles 1100, 1108 i 1109 del Codi Civil, i el 576 de la Llei d'Enjudiciament Civil, s'ha de condemnar el demandat a pagar els interessos legals de la quantitat reclamada, des de la data de presentació de la demanda fins al pagament total del deute, que s'incrementarà d'acord amb la forma establida en l'article 576 citat.  
Cinqué. L'article 394 de la Llei d'Enjudiciament Civil disposa que «en els processos declaratius les costes de la primera instància s'imposaran a la part que haja vist rebutjades totes les seues pretensions», per la qual cosa pertoca la condemna expressa en costes a la part demandada.  
Vistos els articles citats, els concordants i la resta que hi són aplicables de manera general i pertinent.  
Dispositiva  
Estime la demanda interposada per María Magdalena Gómez López, representada per la procuradora senyora Cortés Claver, contra Juan José Vías Almenara, i declare resolt el contracte d'arrendament que lliga l'actor amb el demandat, de data 15 de juny de 2006, de l'apartament siti a Benidorm, travessia de Sant Miquel, edifici Alameda Centro, 40, B; i decrete per tant el desnonament de la part demandada, condemnant-la a deixar l'habitatge arrendat a disposició de l'actora amb lliurament de les claus a esta abans del 24 de gener de 2008, data marcada per al llançament.  
Se condemna la part demandada igualment a pagar la quantitat de huit mil sis-cents quaranta-tres euros (8.643,00 euros) en concepte de rendes impagades, més els interessos legals d'esta que es produïsquen des de la data de presentació de la demanda fins al pagament complet del deute, que s'incrementaran en la forma que estableix l'article 576 citat.  
Pertoca la condemna expressa en costes a la part demandada.  
Notifiqueu esta resolució a les parts en la forma legal adequada, advertint-los que no és ferma, i que s'hi pot interposar un recurs d'apel·lació que, s'ha de preparar en este Jutjat en el termini dels cinc dies següents a la seua notificació d'acord amb el que disposa l'article 457 de la Llei d'Enjudiciament Civil 1/2000, de 7 de gener.  
Esta és la meua sentència, de la qual s'expedirà un certificat literal per a unir-la a les actuacions, que pronuncie, mane i firme.  
Tot això concorda bé i fidelment amb l'original, al qual em remet.»  
I perquè valga de notificació en la forma adequada al demandat Juan José Vías Almenara, que es troba en parador ignorat i es publique en el Diari Oficial de la Comunitat Valenciana, expedisc este edicte.  
Benidorm, 7 d'abril de 2009.- La secretària judicial: María Engracia Román Ivorra.